**Timpul frânt.**

*Sorina*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Timpul frânt.

Se-aude ticăitul ceasului rotund,

secunde sunt strivite de florile din geam,

pe boltă linii lungi ciudat se-ntrepătrund,

zăpada se topeşte scurgându-se pe ram.

Privirea se opreşte în fragedă mirare,

perechi de cifre-ntoarse, ce ţin doar un minut,

trezesc uşor în mine o caldă tulburare,

secunda goală curge pe un cadran tăcut.

Pe ceasul din perete secunde fug zburând

şi florile de gheaţă încep uşor a curge,

se-aude ticăitul ceasului rotund;

e timpul ce-n secunde, rotindu-se, se frânge.